Fariz İsmayılzadə

Fariz Akif oğlu İsmayılzadə () — Azərbaycan alimi və ictimai-siyasi xadimi, Azərbaycan Respublikası Milli Məclisinin VII çağırış deputatı, "ADA" Universitetinin prorektoru (2006-cı ildən), İnkişaf və Diplomatiya İnstitutunun direktoru (2022-ci ildən).

 Həyatı 
Fariz Akif oğlu İsmayılzadə 2 sentyabr 1978-ci ildə Lənkəranda anadan olmuşdur. 1996–2000-ci ildə Qərb Universitetinin Beynəlxalq münasibətlər fakültəsinin politologiya ixtisası üzrə bakalavr, 2000–2002-ci illərdə ABŞ-nin Vaşinqton Universitetində sosial və iqtisadi inkişaf ixtisası üzrə magistr təhsili almış, hər iki təhsil müəssisəsini fərqlənmə diplomu ilə bitirmişdir. 2013–2015-ci illərdə İspaniyanın Madrid şəhərində yerləşən Beynəlxalq Biznes Məktəbində təhsil alaraq buranı "Ekzekyutiv MBA" ixtisasi üzrə bitirmiş, ardınca Niderlandın Maastrixt Menecment Məktəbində doktorantura üzrə təhsil alaraq 2021-ci ildə fəlsəfə doktoru elmi dərəcəsini almışdır.

Fariz İsmayılzadə 2003–2005-ci illərdə Beynəlxalq Miqrasiya Təşkilatında müxtəlif qısamüddətli layihələrdə koordinator və menecer vəzifələrində çalışmışdır. 2006-cı ildə "ADA" Universitetinin prorektoru təyin edilmiş, beynəlxalq əlaqələr, 120 xarici universitet ilə mübadilə proqramları,
ixtisasartırma proqramları, tədqiqat və sponsorluq layihələri, korporativ və hökumət tərəfdaşları ilə əlaqələr, marketinq və media əlaqələri sahələri üzrə kurator olmuşdur. Avropa İttifaqı üzrə Bilik Mərkəzinə, Xəzər Enerji və Ətraf Mühit Mərkəzinə və İnkişaf və Diplomatiya İnstitutuna rəhbərlik etmişdir.

Azərbaycan Respublikası Prezidentinin 18 aprel 2016-cı il tarixli Sərəncamına əsasən Fariz İsmayılzadə Dövlət İmtahan Mərkəzinin Direktorlar Şurasının üzvü təyin edilmişdir. Azərbaycan Milli Təhsil Strategiyası işçi qrupunun üzvü (2012-ci il), Azərbaycan Respublikasının işğaldan azad edilmiş ərazilərində məsələlərin mərkəzləşdirilmiş qaydada həlli ilə bağlı Əlaqələndirmə Qərargahının Elm, Təhsil və Mədəniyyət məsələləri üzrə İşçi Qrupunun üzvüdür.

Fariz İsmayılzadə 2024-cü ilin sentyabr ayında Azərbaycan Respublikası Milli Məclisinin VII çağırış deputatı seçilmişdir. Milli Məclisin Elm və təhsil komitəsi sədrinin müavinidir.

2024-cü il oktyabrın 8-də Azərbaycan - Böyük Britaniya və Şimali İrlandiya Birləşmiş Krallığı parlamentlərarası əlaqələr üzrə işçi qrupunun rəhbəri seçilib.

 Elmi fəaliyyəti 
Fariz İsmayılzadə "ADA" Universitetinin "Baku Dialogies" elmi jurnalının redaktorudur. "Azad olunmuş Qarabağ" ("ADA" Universiteti, 2021), "Cənubi Qafqaz: Neft və geosiyasət" (Ceymstaun Fondu Nəşriyyatı, 2013), Qlobal "Siyasətdə Azərbaycan: Xarici siyasətin hazırlanması" ("ADA" Universiteti, 2009) adlı 3 kitabın redaktoru, "Rusiyanın Azərbaycandakı enerji maraqları" (2005) adlı monoqrafiyanın müəllifidir.

ABŞ və Avropanın müxtəlif nəşrlərində, o cümlədən Mərkəzi Asiya-Qafqaz İnstitutu, Ceymstaun Fondu, Eurasiaet.org, Rüblük Türk Siyasəti, Strateji Araşdırmalar Mərkəzinin (SAM) icmalında enerji təhlükəsizliyi və regional siyasət mövzusunda 300-dən çox müəllifidir. "Wilton Park", "Chatham House", NATO-nun Tədqiqat Təlimi, UCLA, Kolumbiya Universiteti, Fletçer Hüquq və Diplomatiya Məktəbi, Vyana Diplomatik Akademiyası, Moskva Dövlət Beynəlxalq Münasibətlər İnstitutu (MGIMO), "Science Po", Nazarbayev Universitetində konfranslarda çıxış məqalələri vardır.

 Təltifləri 
Azərbaycan Respublikası Prezidentinin 9 iyul 2019-cu il tarixli Sərəncamına əsasən Azərbaycan Respublikasının diplomatik xidmət orqanlarında səmərəli fəaliyyətinə görə "Tərəqqi" medalı ilə, 2019-cu ildə Azərbaycan Respublikası Xarici İşlər Nazirliyi tərəfindən "Azərbaycan Respublikası diplomatik xidmət orqanlarının 100 illiyi (1919–2019)" yubiley medalı ilə təltif edilmişdir.

 Ailəsi 
Sabiq deputat Hadi Rəcəblinin bacısı oğludur.

 İstinadlar 

Kateqoriya:Azərbaycan alimləri
Kateqoriya:Azərbaycan diplomatları